У чувеном инциденту 1944. током планирања операције Багратион, Рокосовски се није сложио са Стаљином, који је у складу са совјетском ратном праксом захтевао једну тачку пробоја кроз немачке линије. Рокосовски се чврсто држао свог става о две тачке пробоја. Стаљин је наредио Рокосовском да „оде и поразмисли о томе“ три пута, али Рокосовски се сваки пут враћао и давао исти одговор: „Две тачке пробоја, друже Стаљине, две тачке.“. Након трећег пута Стаљин је заћутао, пришао Рокосовском, и ставио руку на његово раме. Уследио је напет тренутак док је цела соба чекала да Стаљин подере еполете са рамена Рокосовског; уместо тога, Стаљин је рекао „Твоја увереност говори о твојој чврстој процени“, и наредио да напад буде спроведен по плану који је изнео Рокосовски. Битка је добијена, и репутација Рокосовског је осигурана. Након што су здробиле немачку Групу армија центар у Белорусији, армије Рокосовског су избиле на источну обалу Висле супротно од Варшаве средином 1944. Због ових победа, Рокосовски је стекао чин Маршала Совјетског Савеза. Стаљин је једном рекао: „Немам Суворова, али Рокосовски је мој Багратион."